

· NACRT PRIJEDLOGA 

Na temelju članka 35. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 106/03, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15, 123/17, 98/19 i 144/20), članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26), članka 23. Statuta Općine Brckovljani („Službeni glasnik Općine Brckovljani“ broj 01/18, 02/20, 09/20, 02/21, 04/22, 05/23) Općinsko vijeće Općine Brckovljani na svojoj sjednici  …………………… 2026. godine donosi 


PRAVILNIK
 O PROVEDBI POSTUPAKA JEDNOSTAVNE NABAVE


I. PREDMET PRAVILNIKA


Članak 1.

(1) Ovim Pravilnikom utvrđuju se pravila, uvjeti i postupci Općine Brckovljani (u daljnjem tekstu: Naručitelj)  u provođenju postupaka jednostavne nabave. 
(2) Pojmovi koji se koriste u ovom Pravilniku, a koji imaju rodno značenje, koriste se neutralno i odnose se jednako na muški i ženski spol.

Članak 2.

(1) Jednostavna nabava je nabava roba i usluga te provedba projektnih natječaja procijenjene vrijednosti manje od 50.000,00 eura te nabava radova procijenjene vrijednosti manje od 100.000,00 eura na koje se odredbe Zakona o javnoj nabavi ne primjenjuju.
(2) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV).
(3) U postupcima jednostavne nabave propisanima ovim Pravilnikom, Naručitelj može primjenjivati i druge važeće zakonske i podzakonske propise, ovisno o pojedinom predmetu nabave.

Članak 3.

[bookmark: _Hlk230783643]Postupci jednostavne nabave dijele se na:
1. Izravna kupovina do iznosa čija je procijenjena vrijednost manja od 1.000,00 eura
2. Jednostavna nabava čija je procijenjena vrijednost jednaka ili veća od 1.000,00 eura i manja od 15.000,00 eura 
3. postupke nabave čija je procijenjena vrijednost jednaka ili veća od 15.000,00 eura, a manja od 25.000,00 eura za nabavu roba i usluga, odnosno 45.000,00 eura za nabavu radova
4. postupke nabave čija je procijenjena vrijednost jednaka ili veća od 25.000,00 eura, a manja od 50.000,00 eura za nabavu roba i usluga, odnosno jednaka ili veća od 45.000,00 eura, a manja od 100.000,00 eura za nabavu radova.



II. NAČELA

Članak 4.

(1) U provedbi postupaka jednostavne nabave sukladno ovom Pravilniku, Naručitelj je obvezan poštivati osnovna načela javne nabave (načelo slobode kretanja robe, načelo slobode poslovnog
nastana i načela slobode pružanja usluga), kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).
(2) Naručitelj će primjenjivati odredbe ovoga Pravilnika na način koji omogućuje učinkovitu nabavu robe, usluga i radova, kao i ekonomično trošenje javnih sredstava.


III. SUKOB INTERESA

Članak 5.

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Naručitelj je obvezan u sprječavanju, prepoznavanju i uklanjanju sukoba interesa postupati sukladno odredbama članaka 75. do 83. Zakona o javnoj nabavi.


IV. KOMUNIKACIJA

Članak 6.

(1) U provedbi postupaka jednostavne nabave sukladno ovom Pravilniku koriste se  elektronička sredstva komunikacije. 
(2) Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (u daljnjem tekstu: EOJN RH), modul jednostavna nabava, Internet (portal Naručitelja, odnosno njegova internetska stranica) i elektronička pošta.
(3) Iznimno, kada primjena elektroničkih sredstava nije moguća, komunikacija se može obaviti i na drugi dokaziv način.


V. PLANIRANJE JEDNOSTAVNE NABAVE

Članak 7.

(1) U Planu nabave Naručitelja za kalendarsku godinu navode se svi predmeti nabave čija je procijenjena vrijednost nabave jednaka ili veća od 5.000,00 eura.
(2) Plan nabave Naručitelja za kalendarsku godinu, kao i sve njegove kasnije izmjene i dopune, donosi općinski načelnik.
(3) Plan nabave za kalendarsku godinu, kao i sve njegove kasnije izmjene i dopune, Naručitelj je obvezan objaviti u EOJN RH.




VI. IZRAVNA KUPOVINA DO IZNOSA ČIJA JE PROCIJENJENA VRIJEDNOST MANJA OD 1.000,00 EUR
Članak 8.
Naručitelj može bez izdavanja narudžbenice direktnim plaćanjem vršiti nabavu roba, usluga i radova do iznosa čija je procijenjena vrijednost manja od 1.000,00 EUR.

    VII. JEDNOSTAVNA NABAVA ČIJA JE PROCIJENJENA VRIJEDNOST JEDNAKA ILI VEĆA OD 1.000,00 EUR I MANJA OD 15.000,00 EURA

Članak 9.

(1) Postupak jednostavne nabave procijenjene vrijednosti manje od 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom po izboru Naručitelja. 
(2) Narudžbenicu, odnosno ugovor potpisuje općinski načelnik.
(3) Evidenciju o izdanim narudžbenicama iz ovog članka vodi Jedinstveni upravni odjel Općine Brckovljani.

VIII. POKRETANJE POSTUPAKA JEDNOSTAVNE NABAVE

Članak 10.

(1) Općinski načelnik Općine Brckovljani donosi Odluku o početku postupka jednostavne nabave za nabave procijenjene vrijednosti jednake ili veće od 15.000,00 EUR.
(2) Odluka iz stavka 1. ovog članka sastoji se od: naziva predmeta nabave, procijenjene vrijednosti nabave, najmanje dva ovlaštena predstavnika Naručitelja te prema potrebi ostalih potrebnih podataka.
(3)Općinski načelnik će početkom godine donijeti Odluku o imenovanju povjerenstva za provedbu postupaka jednostavne nabave koje se sastoji od tri člana.


1. JEDNOSTAVNA NABAVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EURA, A MANJA OD 25.000,00 EURA ODNOSNO 45.000,00 EURA  

Članak 11.

[bookmark: _Hlk230867087](1) Postupak jednostavne nabave čija je procijenjena vrijednost jednaka ili veća od 15.000,00 eura, a manja od 25.000,00 eura za nabavu roba i usluga odnosno 45.000,00 eura za nabavu radova, provodi se slanjem poziva na dostavu ponuda na najmanje tri gospodarska subjekta putem modula jednostavne nabave u EOJN RH.


[bookmark: _Hlk230782312]2. JEDNOSTAVNA NABAVA ČIJA JE PROCIJENJENA VRIJEDNOST JEDNAKA ILI VEĆA OD 25.000,00 EURA, ODNOSNO 45.000,00 EURA  

Članak  12.

(1) Postupak jednostavne nabave čija je procijenjena vrijednost jednaka ili veća od 25.000,00 eura, a manja od 50.000,00 eura za nabavu roba i usluga odnosno jednaka ili veća od 45.000,00 eura, a manja od 100.000,00 eura za nabavu radova, provodi se putem javne objave u modulu jednostavne nabave EOJN RH (u daljnjem tekstu: javna objava).
(2) Iznimno od stavka 1. ovog članka, Naručitelj nije obvezan provesti postupak jednostavne nabave putem javne objave, već ga provodi putem modula jednostavne nabave u EOJN RH:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(3) Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.

IX. PROVOĐENJE POSTUPAKA JEDNOSTAVNE NABAVE

Članak 13.

(1) Poziv na dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditeljima omogućavaju izradu i dostavu ponude.
(2) Kriteriji za odabir mogu biti najniža cijena ili ekonomski najpovoljnija ponuda.
(3) Naručitelj uspoređuje cijene ponuda bez poreza na dodanu vrijednost.

Članak 14.

(1) Rok za dostavu ponuda mora biti primjeren predmetu nabave i ne smije biti kraći od tri dana od dana upućivanja poziva na dostavu ponuda, odnosno javne objave.
(2) Sva objašnjenja i izmjene Poziva na dostavu ponuda dostavljaju se bez odgode gospodarskim subjektima na isti način na koji im je dostavljen Poziv na dostavu ponuda. Ako je Poziv na dostavu ponuda javno objavljen, sva objašnjenja i izmjene Poziva na dostavu ponuda se javno objavljuju.
(3) Ponude se dostavljaju u skladu s načinom određenim u pozivu na dostavu ponuda.
(4) Otvaranje ponuda nije javno.
(5) Za pravovaljani odabir ponuda dovoljna je jedna valjana ponuda, koja udovoljava svim uvjetima i zahtjevima navedenim u Pozivu na dostavu ponuda.




Članak 15.

(1) Ovlašteni predstavnici Naručitelja u postupku jednostavne nabave vode zapisnik o pregledu i ocjeni ponuda te predlažu općinskom načelniku donošenje odluke o odabiru ili poništenju.
(2) Naručitelj može poništiti postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
· postanu poznate okolnosti zbog kojih bi došlo do sadržajno bitno drukčijeg poziva na dostavu ponuda, da su bile poznate prije
· nije pristigla nijedna ponuda
· nakon pregleda i ocjene ponuda ne preostane nijedna valjana ponuda
· je cijena najpovoljnije ponude veća od procijenjene vrijednosti nabave, osim ako Naručitelj ima ili može imati osigurana sredstva te isto nije u suprotnosti s člankom 15. ovog Pravilnika.
(3) Odluka o odabiru ili poništenju donosi se u roku koji je određen u Pozivu na dostavu ponuda.
(4) U postupku pregleda i ocjene ponuda može se tražiti dopuna ili pojašnjenje ponude.
(5) Ponuditeljima koji su sudjelovali u postupku jednostavne nabave dostavlja se odluka putem modula jednostavne nabave u EOJN RH ili javnom objavom.

Članak 16.

(1) Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
(2) U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.

Članak 17.

Nakon provedenog postupka jednostavne nabave, Naručitelj s odabranim ponuditeljem sklapa ugovor ili okvirni sporazum koji mora biti u skladu s uvjetima određenima u pozivu na dostavu ponuda i odabranom ponudom.


X. PROJEKTNI NATJEČAJ
Članak 18.
Na provedbu projektnog natječaja primjenjuje se odredbe ovoga Pravilnika koje se odnose na postupke jednostavne nabave sukladno procijenjenoj vrijednosti iz članka 3. ovog Pravilnika.


XI. PRAVNA ZAŠTITA

Članak 19.

(1) U svrhu osiguranja pravne zaštite u postupcima jednostavne nabave čija je procijenjena vrijednost veća od 15.000,00 eura, ponuditelji koji su sudjelovali u postupku jednostavne nabave imaju pravo prigovora.
(2) Prigovor se izjavljuje općinskom načelniku putem elektroničke pošte koji će biti naveden u Pozivu za dostavu ponuda u roku od tri dana od dana dostave/objave odluke o odabiru ili poništenju. 
(3) Prigovor mora najmanje sadržavati:
· podatke o ponuditelju
· oznaku postupka jednostavne nabave
· odluku na koju se izjavljuje prigovor
· navode na kojima se prigovor temelji
(4) Ako prigovor ne sadrži podatke iz stavka 3. ovoga članka, Naručitelj će pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim. 
(5) Nepravodoban, nedopušten ili neuredan prigovor odbacit će se obrazloženom odlukom.
(6) O osnovanosti prigovora odluku donosi općinski načelnik ili osoba koju on za to ovlasti u primjerenom roku.
(7) Podnošenje prigovora odgađa sklapanje ugovora o nabavi ili okvirnog sporazuma do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
(8) U postupku pravne zaštite ne plaća se naknada za pokretanje postupka.


Članak 20.

Protiv odluke o odabiru/poništenju donesene u postupku jednostavne nabave nije dopuštena žalba.


XII. PRIJELAZNE I ZAVRŠNE ODREDBE 

Članak 21.

Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave („Službeni glasnik Općine Brckovljani“ broj 07/22).

Članak 22.

(1) Ovaj Pravilnik stupa na snagu 1. rujna 2026. godine i objavit će se u „Službenom glasniku Općine Brckovljani“ .
(2) Ovaj Pravilnik bit će objavljen na internetskim stranicama Naručitelja i u EOJN RH.
(3) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Službeni glasnik Općine Brckovljani“ broj 07/22).

KLASA: 
URBROJ: 
Brckovljani, 
                                                                                                                   PREDSJEDNIK
                                                                                                            OPĆINSKOG VIJEĆA
                                                                                                                   Stjepan Vinojčić
 
